Rozsudok Všeobecného súdu (prvá komora) z 19. septembra 2019 – BTC/Komisia
(vec T‑786/17)
„Arbitrážna doložka – Dohoda o grante uzavretá v rámci rámcového programu eTEN týkajúceho sa transeurópskych telekomunikačných sietí – Projekt ‚SafeChemo‘ – Vyšetrovacia správa OLAF‑u, v ktorej bola konštatovaná neoprávnenosť niektorých vynaložených výdavkov – Čiastočné vrátenie vyplatených súm – Protinávrh“
1.      Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Žaloba, ktorá sa v skutočnosti týka sporu zmluvnej povahy – Zrušenie listu a oznámenia o dlhu vydaného Komisiou – Nedostatok právomoci súdu Únie – Neprípustnosť
(články 263 a 272 ZFEÚ)
(pozri body 28 – 35)
2.      Rozpočet Európskej únie – Finančná pomoc Únie – Povinnosť príjemcu dodržiavať podmienky poskytovania pomoci – Financovanie, ktoré sa týka iba skutočne vynaložených výdavkov – Odôvodnenie existencie vykázaných nákladov – Predloženie účtovných dokladov, ktoré sú v súlade s technickými podmienkami stanovenými pre priznanie dotknutého grantu a ktoré môžu podliehať auditu – Neexistencia – Neoprávnené náklady
(článok 317 ZFEÚ)
(pozri body 77 – 80, 84, 85, 107)
3.      Rozpočet Európskej únie – Finančná pomoc Únie – Povinnosť príjemcu dodržiavať podmienky poskytovania pomoci – Financovanie, ktoré sa týka iba skutočne vynaložených výdavkov – Konanie začaté Komisiou o vrátení záloh poskytnutých v rámci pomoci – Žiadosť o vymáhanie vyplývajúca zo znenia dohôd – Porušenie zásady proporcionality – Neexistencia
(článok 317 ZFEÚ)
(pozri body 95 – 100)
Predmet
Jednak návrh založený na článku 263 ZFEÚ na zrušenie po prvé rozhodnutia Komisie Ares(2017) 4709558 z 27. septembra 2017 navrhujúceho vrátenie sumy vyplatenej žalobkyni na základe dohody C046311 na financovanie projektu nazvaného „ePrescription and Automation for a Safe Management of Cytostatistics“, uzavretej v rámci programu eTEN týkajúceho sa transeurópskych telekomunikačných sietí, po druhé listu Komisie Ares(2017) 4790311 z 2. októbra 2017, ktorým sa oznamuje Oznámenie o dlhu č. 3241712708, a po tretie Oznámenie o dlhu č. 3241712708, a jednak návrh založený na článku 272 ZFEÚ na určenie nedôvodnosti návrhu Komisie na vrátenie ako aj protinávrhu na uloženie povinnosti žalobkyni vrátiť protiprávne vyplatenú sumu na vykonanie tejto dohody
Výrok
1.
Žaloba predložená BTC Srl sa zamieta.
2.
BTC je povinná zaplatiť Európskej komisii sumu 380 989,49 eura zvýšenú o úroky z omeškania vo výške 3,50 % od 17. novembra 2017 až do úplného vyplatenia tejto sumy.
3.
BTC znáša svoje vlastné trovy konania a je povinná nahradiť trovy konania, ktoré vznikli Komisii.